KOMISIJOS SPRENDIMAS
2007 m. lapkričio 6 d.
nustatantis orientacinius finansinius asignavimus, kuriuos 2007-2008 prekybos metais valstybė narė skiria už tam tikrą hektarų skaičių vynuogynų perplanavimui ir konversijai pagal Tarybos reglamentą (EB) Nr. 1493/1999
(Pranešta dokumentu Nr. C(2007) 5293)
(Tekstas autentiškas tik bulgarų, ispanų, čekų, vokiečių, graikų, prancūzų, italų, vengrų, maltiečių, portugalų, rumunų slovakų ir slovėnų kalbomis)
(2007/719/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 14 straipsnio 1 dalį,
kadangi:
(1)
Reglamentu (EB) Nr. 1493/1999 ir 2000 m. gegužės 31 d. Komisijos reglamentu (EB) Nr. 1227/2000, nustatančiu išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles, taikomas gamybos potencialui (2), nustatomos vynuogynų perplanavimo ir konversijos taisyklės.
(2)
Reglamentu (EB) Nr. 1227/2000 nustatytose išsamiose taisyklėse, reglamentuojančiose finansinį planavimą ir dalyvavimą finansuojant perplanavimo ir konversijos sistemą, numatyta, kad nuorodos į atitinkamus finansinius metus nustato mokėjimus, kuriuos valstybė narė faktiškai atliko nuo spalio 16 d. iki kitų metų spalio 15 d.
(3)
Pagal Reglamento (EB) Nr. 1493/1999 14 straipsnio 3 dalį skiriant finansinius asignavimus valstybėms narėms atsižvelgiama į tai, kokią viso Bendrijos vynuogynų ploto dalį sudaro vynuogynai atitinkamoje valstybėje narėje.
(4)
Siekiant įgyvendinti Reglamento (EB) Nr. 1493/1999 14 straipsnio 4 dalies nuostatas, finansiniai asignavimai turėtų būti skirti už tam tikrą hektarų skaičių.
(5)
Remiantis 2007 m. rugpjūčio 17 d. Komisijos reglamento (EB) Nr. 968/2007 dėl Tarybos reglamente (EB) Nr. 1493/1999 numatyto Bendrijos indėlio į perplanavimo ir konversijos išlaidas 2007-2008 vyno metais (3) 1 straipsniu, 2007-2008 vyno metais, su tam tikromis išimtimis, regionams, galintiems gauti finansavimą pagal konvergencijos tikslą remiantis 2006 m. liepos 11 d. Tarybos reglamentu (EB) Nr. 1083/2006, nustatančiu bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančiu Reglamentą (EB) Nr. 1260/1999 (4), taikoma Reglamento (EB) Nr. 1493/1999 13 straipsnio 3 dalis. Todėl konvergencijos regionuose Bendrijos indėlis į perplanavimo ir konversijos išlaidas gali būti didesnis.
(6)
Reikia atsižvelgti į pajamų praradimo, kurį patiria vynuogių augintojai laikotarpiu, per kurį vynuogynas dar neduoda derliaus, kompensavimą.
(7)
Pagal Reglamento (EB) Nr. 1227/2000 17 straipsnio 5 dalį kai kuriais nors finansiniais metais valstybė narė faktiškai panaudojo mažiau negu 75 % pradinio asignavimo sumos, ateinantiems finansiniams metams numatytinas asignavimas ir jį atitinkantis bendras plotas sumažinami trečdaliu skirtumo, susidarančio tarp tos ribos ir atitinkamais finansiniais metais faktiškai panaudotų lėšų sumos. Ši nuostata 2007-2008 prekybos metais taikoma Vokietijai ir Graikijai, kurios 2007 finansiniais metais panaudojo 74 % pradinio asignavimo sumos, Liuksemburgui, kuris 2007 finansiniais metais panaudojo 71 % pradinio asignavimo sumos, Maltai, kuri 2007 finansiniais metais panaudojo 40 % pradinio asignavimo sumos, ir Slovakijai, kuri panaudojo 27 % sumos. Remiantis 2007 m. rugpjūčio 1 d. Komisijos reglamento (EB) Nr. 922/2007, nukrypstančio nuo Reglamento (EB) Nr. 1227/2000 dėl pereinamojo laikotarpio priemonių, susijusių su Bulgarijai ir Rumunijai skiriamais finansiniais asignavimais perplanavimui ir konversijai (5), 1 straipsnio 3 dalimi, šis sumažinimas 2007-2008 prekybos metais Bulgarijai ir Rumunijai netaikomas.
(8)
Pagal Reglamento (EB) Nr. 1493/1999 14 straipsnio 2 dalį pradiniai asignavimai pritaikomi atsižvelgiant į faktines išlaidas ir valstybių narių pateiktas patikslintas prognozuotas išlaidas, atsižvelgiant į schemos tikslą ir turimas lėšas,
PRIĖMĖ ŠĮ SPRENDIMĄ:
1 straipsnis
Orientaciniai finansiniai asignavimai, kuriuos 2007-2008 prekybos metais valstybė narė skiria už tam tikrą hektarų skaičių vynuogynų perplanavimui ir konversijai pagal Reglamentą (EB) Nr. 1493/1999, nurodomi šio reglamento priede.
2 straipsnis
Šis sprendimas skirtas Bulgarijos Respublikai, Čekijos Respublikai, Vokietijos Federacinei Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai, Didžiajai Liuksemburgo Hercogystei, Vengrijos Respublikai, Maltos Respublikai, Austrijos Respublikai, Portugalijos Respublikai, Rumunijai, Slovėnijos Respublikai ir Slovakijos Respublikai.
Priimta Briuselyje, 2007 m. lapkričio 6 d.